MATKO VEKIĆ – RESORT BEZ SIGNALA
2026-08-20 20:00 - 21:00 (Europe/Zagreb) | Umjetnička galerija Dubrovnik, Frana Supila 23, DUBROVNIK, Dubrovačko - neretvanska županija, 20000, Hrvatska
Mjesto održavanja: Umjetnička galerija Dubrovnik
Otvorenje izložbe: četvrtak, 20. kolovoza u 20 sati
Vrijeme održavanja: 20.8. – 18.10.2026.
Kustosice izložbe: Jelena Tamindžija Donnart i Jasminka Babić

U Umjetničkoj galeriji Dubrovnik, u četvrtak, 20. kolovoza, u 20 sati otvorit će se izložba hrvatskog suvremenog slikara Matka Vekića pod nazivom Resor bez signala. Izložba se organizira u suradnji s Galerijom umjetnina Split, gdje će izložba biti prikazana u 2027. godini.
Umjetnik Matko Vekić formirao je profiliran i prepoznatljiv likovni izričaj te se nametnuo kao jedan od najozbiljnijih i najznačajnijih hrvatskih slikara srednje generacije. Iako se opredijelio za tradicionalni medij slikarstva, ne shvaća ga izdvojeno od suvremenosti i utjecaja ostalih medija. Prepoznatljiv je po svojim ekspresivnim radovima, koji plijene ne samo slikarskom tehnikom, već i snažnom društvenom kritikom. U svom radu koristi se različitim motivima problematizirajući i obraćajući se ironiji stanja suvremenog društva. Miješanje nadrealnih elemenata i motiva iz popularne kulture sa scenama iz svakodnevnog života, prepoznatljiva su odrednica njegovih slikarski jakih radova. Vekić je umjetnik koji suvereno vlada prostorom slike, slobodno gradeći izraz korištenjem valjka i matrica, naglašavajući pri tome materičnost slikarskog postupka. Stoga je, koliko god tema njegovog rada bila ozbiljna, uvijek jasno vidljivo uzbuđenje i užitak samog stvaranja. Vekićev osebujan opus ponekad bliži apstrakciji, a ponekad jasno figurativan nas potiče na razmišljanje, ostavljajući otvorene mogućnosti za različita tumačenja umjetnikova djela.
Njegova nova serija pod nazivom „Resort bez signala“ obuhvaća radove stvarane u 2025. i 2026. godini koji tematiziraju mediteranske prostore izvan dosega mreže, odnosno signala, gdje se odvija svojevrsna sloboda pejzaža i misli. Novu seriju radova također će pratiti izbor iz prijašnje serija radova pejzaža na koju se nadovezuje nova serija te koja će pokazati dosadašnji rad slikara Matka Vekića.
Kustosica izložbe je Jelena Tamindžija Donnart, a kustosica izložbe za Galeriju umjetnina Split je Jasminka Babić. Izložba ostaje otvorena do 18. listopada 2026..
Biografija:
Matko Vekić rođen je 1970. u Zagrebu gdje je i diplomirao slikarstvo na Akademiji likovnih umjetnosti 1995. godine. Izlagao je na mnogim izložbama u zemlji i inozemstvu (Njemačka, Austrija, Egipat, Engleska, Francuska, Turska, Italija, Luxemburg). Dva puta je predstavljao Hrvatsku na Bijenalu u Kairu 2006. i 2010. godine, te 2009. na Bijenalu u Veneciji. Studijski je boravio u Japanu, Turskoj i dvaput u Indiji. Za svoj rad više je puta nagrađivan, a djela mu se nalaze u fundusima mnogih muzeja i galerija te u brojnim drugim javnim i privatnim zbirkama u Hrvatskoj i inozemstvu. Od 2017. godine redoviti je profesor na Akademiji likovnih umjetnosti u Zagrebu.
